Rådets fælles holdning 2003/805/FUSP

af 17. november 2003

om styrkelse af multilaterale aftaler og fremme af deres universelle karakter på området for ikke-spredning af masseødelæggelsesvåben og disses fremføringsmidler

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) I Thessaloniki erklærede Det Europæiske Råd, at spredningen af masseødelæggelsesvåben og disses fremføringsmidler udgør en stadig større trussel for den internationale fred og sikkerhed; risikoen for, at terrorister kommer i besiddelse af kemiske, biologiske, radiologiske eller nukleare materialer, tilfører denne trussel en ny dimension. Derfor besluttede Det Europæiske Råd, at den kollektive EU-indsats bl.a. vil fokusere på en mere universel ratificering af og tilslutning til de vigtigste nedrustnings- og ikke-sprednings-traktater, -aftaler og -ordninger, og om nødvendigt en styrkelse af dem.

(2) I handlingsplanen for gennemførelsen af grundprincipperne i en EU-strategi mod spredning af masseødelæggelsesvåben gav EU og dets medlemsstater tilsagn om på politisk plan at fremme en universel tilslutning til instrumenter vedrørende masseødelæggelsesvåben og fremføringsmidler.

(3) En fornyet tilkendegivelse af denne politik vil sætte standarden i forhandlingerne om EU's holdninger i internationale fora, og det er derfor hensigtsmæssigt at give udtryk herfor i en fælles holdning fra Rådet -

VEDTAGET FØLGENDE FÆLLES HOLDNING:

Artikel 1

Målene for denne fælles holdning er:

a) at styrke den universelle ratificering af og tilslutning til følgende multilaterale aftaler og om nødvendigt stramme deres bestemmelser ved at sikre overholdelse af:

i) traktaten om ikke-spredning af kernevåben og kontrolaftaler (NPT)

ii) tillægsprotokollerne med Den Internationale Atomenergiorganisation (IAEA-tillægsprotokoller)

iii) konventionen om kemiske våben

iv) konventionen om forbud mod biologiske våben og toksinvåben

v) Haag-adfærdskodeksen mod spredning af ballistiske missiler

b) at fremme en snarlig ikrafttræden af traktaten om et altomfattende forbud mod atomprøvesprængninger.

Disse nøgleredskaber udgør grundlaget for det internationale samfunds bestræbelser på nedrustning og ikke-spredning, der bidrager til international tillid, stabilitet og fred, herunder bekæmpelse af terrorisme.

Artikel 2

EU og dets medlemsstater vil for at nå målene i artikel 1 især lægge vægt på behovet for at styrke overholdelsen af det multilaterale traktatsystem ved:

- at lette afsløringen af overtrædelser

- at styrke håndhævelsen af de forpligtelser, som er indgået ved dette traktatsystem.

Der vil derfor blive lagt særlig vægt på at udnytte de bestående kontrolmekanismer bedst muligt og om nødvendigt oprette yderligere internationale kontrolinstrumenter samt styrke den rolle, der tilkommer FN's Sikkerhedsråd, som har det primære ansvar for opretholdelsen af international fred og sikkerhed.

Artikel 3

EU og dets medlemsstater vil rette deres diplomatiske indsats mod gennemførelsen af de i artikel 1 og 2 omhandlede mål i overensstemmelse med følgende bestemmelser.

Artikel 4

Traktaten om ikke-spredning af kernevåben (NPT) er den globale ikke-spredningsordnings hovedhjørnesten og udgør det væsentlige grundlag for den videre atomvåbennedrustning i henhold til artikel VI i NPT. Det er af afgørende betydning at opnå universel tilslutning til NPT. Med henblik herpå vil EU:

- opfordre alle stater, som endnu ikke er parter i NPT til ubetinget at tiltræde NPT som atomvåbenfrie stater og til at underlægge alle deres nukleare anlæg og aktiviteter IAEA's omfattende kontrolsystem

- indtrængende opfordre de stater, som endnu ikke har tiltrådt kontrolaftalerne med IAEA til at opfylde deres forpligtelser i henhold til artikel III i NPT og at indgå sådanne aftaler hurtigst muligt

- fremme alle de i NPT fastsatte mål

- støtte slutdokumentet fra NPT-gennemgangskonferencen i 2000 og de afgørelser og den resolution, der blev vedtaget på gennemgangs- og forlængelseskonferencen i 1995

- fremme yderligere hensyntagen til sikkerhedsgarantier

- fremme foranstaltninger, der skal sikre, at ethvert misbrug af civile atomenergiprogrammer til militære formål bliver effektivt udelukket.

Artikel 5

EU finder, at IAEA-tillægsprotokollerne er en integreret del af IAEA's kontrolsystem. Tillægsprotokollerne styrker NPT ved at hæve standarden for overholdelse og ved at gøre det lettere at afsløre overtrædelser. For at fremme en verdensomspændende vedtagelse og gennemførelse af tillægsprotokollerne vil EU:

- tilskynde til at EU's medlemsstater og de tiltrædende stater hurtigt ratificerer tillægsprotokollerne inden udgangen af 2003

- tilskynde andre regionale organisationer til at gøre det samme

- arbejde hen imod at gøre tillægsprotokollerne og kontrolaftalerne til normen IAEA's verifikationsordning og at gøre tillægsprotokollerne verdensomspændende

- opfordre til stærk politisk og økonomisk støtte til IAEA's arbejde.

Artikel 6

Konventionen om kemiske våben er et enestående redskab til nedrustning og ikke-spredning, hvis integritet og stringente anvendelse bør sikres fuldt ud. Skal konventionen virke efter hensigten, er en effektiv national gennemførelse af afgørende betydning. For at styrke konventionen vil EU:

- opfordre de lande, som endnu ikke har tiltrådt eller ratificeret konventionen til at gøre dette straks

- opfordre de lande, som er part i konventionen til straks at træffe de nødvendige nationale gennemførelsesforanstaltninger, herunder inden for strafferetten. Sådanne foranstaltninger må afspejle konventionens altomfattende karakter

- tilskynde de pågældende stater til at sikre overholdelse af deres forpligtelse til at destruere kemiske våben og til at destruere eller ombygge anlæg til produktion af kemiske våben inden for de af konventionen fastsatte tidsrammer

- arbejde hen imod at gøre forbuddene mod kemiske våben til globalt bindende regler under folkeretten.

Artikel 7

Konventionen om biologiske våben og toksinvåben (BTWC) er hovedhjørnestenen i bestræbelserne på at forhindre, at biologiske agenser eller toksiner anvendes som våben. EU vil fortsat støtte BTWC's kontrolprincip.

For at styrke konventionen vil EU:

- gøre en særlig indsats for at overbevise stater, der endnu ikke er tiltrådt eller har ratificeret konventionen, om at gøre dette straks

- arbejde hen imod at identificere effektive mekanismer til at styrke og kontrollere overholdelsen af BTWC

- arbejde på at sikre, at der kommer konkrete resultater ud af de årlige møder, der skal holdes i 2003-2005 til forberedelse af sjette konference til gennemgang af konventionen i 2006

- om nødvendigt lægge vægt på styrkelse af de nationale gennemførelsesforanstaltninger, herunder inden for strafferetten, samt på kontrol med patogene mikroorganismer og toksiner inden for rammerne af BTWC

- arbejde hen imod at gøre forbuddene mod biologiske våben og toksinvåben til globalt bindende regler under folkeretten.

Artikel 8

Haag-adfærdskodeksen mod spredning af ballistiske missiler er et vigtigt redskab mod den stigende spredning af ballistiske missiler, der kan fremføre masseødelæggelsesvåben. Adfærdskodeksen fastsætter de første grundlæggende principper og udgør et afgørende skridt i retning af en eventuel multilateral ordning, der skal forebygge spredning af ballistiske missiler. EU vil:

- overbevise så mange lande som muligt om at tilslutte sig kodeksen, især dem med ballistiske missilkapaciteter

- arbejde sammen med andre lande, der har tilsluttet sig, om yderligere at udvikle og gennemføre kodeksen

- når det er muligt og hensigtsmæssigt, fremme en tættere forbindelse mellem kodeksen og FN-systemet.

Artikel 9

EU fremmer den snarlige ikrafttræden af traktaten om et altomfattende forbud mod atomprøvesprængninger i henhold til bestemmelserne i Rådets afgørelse 2003/567/FUSP af 21. juli 2003 om gennemførelse af fælles holdning 1999/533/FUSP vedrørende Den Europæiske Unions bidrag til fremme af den snarlige ikrafttræden af traktaten om altomfattende forbud mod atomprøvesprængninger ("CTBT")(1).

Artikel 10

Denne fælles holdning har virkning fra dagen for vedtagelsen.

Artikel 11

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 17. november 2003.

På Rådets vegne

F. Frattini

Formand

(1) EUT L 192 af 31.7.2003, s. 53.